Na osnovu člana 66. stav 2. Zakona o organizaciji organa uprave u Federaciji BiH („Službene novine Federacije BiH“, broj:35/05) i člana 102., a u vezi sa članom 42. stav 2. Zakona o zaštiti okoline („Službene novine Bosansko-podrinjskog kantona Goražde“, broj: 5/05, 11/10 i 8/11), Ministar za urbanizam, prostorno uređenje i zaštitu okoline Bosansko-podrinjskog kantona Goražde d o n o s i

**PRAVILNIK**

**O USLOVIMA ZA PODNOŠENJE ZAHTJEVA ZA IZDAVANJE OKOLINSKE DOZVOLE ZA POGONE I POSTROJENJA KOJI IMAJU IZDATE DOZVOLE PRIJE STUPANJA NA SNAGU ZAKONA O ZAŠTITI OKOLINE**

**I - OPĆE ODREDBE**

Član 1.

(1) Ovim Pravilnikom se propisuju uslovi za podnošenje zahtjeva za izdavanje okolinske dozvole za pogone i postrojenja za koja su izdate okolinske dozvole prije stupanja na snagu Zakona o zaštiti okoliša Federacije Bosne i Hercegovine („Službene novine Federacije BiH“, broj: 33/03).

(2) Pod dozvolom iz stava 1. ovog člana u smislu člana 46. stav 1. Zakona o zaštiti okoline smatra se urbanistička saglasnost ili odobrenje za građenje.

Član 2.

(1) Uslovi utvrđeni u ovom Pravilniku odnose se na pogone i postrojenja navedena u članu 3. Pravilnika o pogonima i postrojenjima koji mogu biti izgrađeni i pušteni u rad samo ako imaju okolinsku dozvolu („Službene novine Bosansko-podrinjskog kantona Goražde“, broj: 1/05). (2) Postojeći pogoni i postrojenja iz stava 1. ovog člana ne podliježu obavezi provođenja procjene uticaja na okolinu.

**II - PLAN AKTIVNOSTI**

Član 3.

(1) Operator pogona i postrojenja iz člana 2. ovog Pravilnika dužan je prije podnošenja zahtjeva za izdavanje okolinske dozvole izraditi Plan aktivnosti s mjerama i rokovima za postupno smanjenje emisija, odnosno zagađenja i za usaglašavanje s najboljom raspoloživom tehnikom (u daljnjem tekstu: Plan).

(2) Plan iz stava 1. ovog člana dostavlja se Ministarstvu za urbanizam, prostorno uređenje i zaštitu okoline Bosansko-podrinjskog kantona Goražde (u daljnjem tekstu: Ministarstvo) za pogone i postrojenja iz člana 2. stav 1. ovog Pravilnika.

(3) Operator pogona i postrojenja dužan je preduzeti sve mjere i aktivnosti utvrđene Planom.

(4) Operator pogona i postrojenja, nakon odobrenja Plana, podnosi zahtjev za izdavanje okolinske dozvole u skladu sa članom 44. Zakona o zaštiti okoline.

**III - SADRŽAJ PLANA**

Član 4.

Plan sadržava:

1. ime i adresu operatora/investitora pogona i postrojenja;
2. lokaciju pogona i postrojenja prikazanih na planu;
3. opis djelatnosti pravnog lica, vrsta proizvoda i godišnji kapacitet proizvodnje, broj zaposlenih;
4. opis pogona i postrojenja (tehnološke i tehničke cjeline sa šemama i pomoćne objekte, uključujući opremu za smanjenje negativnog utjecaja);
5. datum početka rada pogona odnosno postrojenja;
6. studiju o zagađenosti u nultom stanju koja obrađuje trenutno stanje okoliša na danoj lokaciji, popis mjesta nastanka i kvantitativne i kvalitativne karakteristike svih otpadnih tokova (otpad, buka, emisije u zrak, otpadne vode), uz prikaz emisijskih mjesta na mapi lokacije. Priložiti dokaz o mjerenju emisije iz emisijskih mjesta i podatke o praćenju stanja okoline na lokaciji, dobivenih od ovlaštene institucije;
7. lista sirovina i pomoćnih materijala uključujući hemijske supstance i gorivo (naziv sirovine, godišnja potrošnja, potrošnja po jedinici proizvoda, ukupni godišnji trošak, opis sastava ili osobina sa značajnim učincima po okolinu, metoda nabavke, skladištenja i transfera);
8. izvor vodoopskrbe, ukupna potrošnja vode i potrošnja po jedinici proizvoda, izvori energije, ukupna potrošnja i potrošnja po jedinici proizvoda;
9. mjere za održavanje i čišćenje opreme;
10. opis postojećeg praćenja;
11. opis postojećih mjera prevencije nastanka emisija, postojećih mjera u cilju korištenja i svođenja sirovina, vode i energije na minimum, opis konačnog tretmana otpadnih tokova (prečišćavanje i konačno zbrinjavanje) i njihova usporedba s onim danim u najboljoj raspoloživoj tehnologiji;
12. analiza podataka o potrošnji sirovina i emisijama u skladu s propisima o graničnim vrijednostima emisija i preporukama danim u dokumentu o najboljoj raspoloživoj tehnologiji;
13. popis aktivnosti i mjera za smanjenje emisija iz pogona i postrojenja i racionalizaciju potrošnje sirovina i prirodnih resursa (vode i energije) u skladu s najboljom raspoloživom tehnologijom i rokove za preduzimanje predviđenih aktivnosti i mjera;
14. prijedlog praćenja plana u sladu sa propisima i rokove za poduzimanje predviđenih aktivnosti i mjera;
15. mjere planirane za praćenje plana u skladu sa propisima i rokove za poduzimanje predviđenih aktivnosti i mjera;
16. plan za sprječavanje nesreća velikih razmjera i rokove za poduzimanje predviđenih aktivnosti i mjera, odgovorne osobe u skladu sa Pravilnikom o sadržaju izvještaja o stanju sigurnosti, sadržaju informacija o sigurnosnim mjerama i sadržaju unutarnjih i vanjskih planova intervencije;
17. način izvještavanja o rezultatima obavljenih mjera;
18. finansijsku procjenu za obavljanje plana na godišnjem nivou;
19. plan za prestanak rada ukoliko postrojenje odnosno pogon prestaje s radom prije 31. 12. 2011. godine;
20. prilog - izvod iz prostorno-planske dokumentacije, prijepis svih dozvola, prijepis postojećih elaborata (zaštita okoline, protivpožarna zaštita, sigurnost na radu);
21. u slučaju da je postojeći pogon deponija osim podataka iz tačaka 1.-20. ovog člana plan sadržava i prijedlog mjera prilagođavanja po fazama i minimum uslova propisanih u Pravilniku o sadržaju plana prilagođavanja, upravljanja otpadom za postojeća postrojenja za tretman ili odlaganje otpada i aktivnostima koje poduzima nadležni organ („Službene novine Federacije BiH“, broj 9/05) i tada se plan aktivnosti smatra planom prilagođavanja u smislu ovog Pravilnika.

**IV - ODOBRAVANJE PLANA**

Član 5.

(1) U postupku odobravanja plana iz člana 3. stav 2. ovog Pravilnika, Stručna komisija (u daljnjem tekstu Komisija) obavlja kontrolu podataka i ocjenu mjera i aktivnosti utvrđenih u Planu.

(2) U postupku odobravanja plana iz člana 3. stav 3. ovog Pravilnika, Komisija obavlja kontrolu podataka i ocjenu mjera i aktivnosti utvrđenih u Planu.

(3) Članovi Komisije iz stava 1. ovog člana mogu biti iz reda zaposlenih u Ministarstvu i vanjskih stručnjaka.

(4) Komisija iz stava 1. ovog člana podnosi izvještaj Ministru za urbanizam, prostorno uređenje i zaštitu okoline Bosansko-podrinjskog kantona Goražde o prihvatljivosti Plana.

(5) Ministar, na osnovu izvještaja Komisije, može naložiti operateru pogona i postrojenja izmjene i dopune Plana.

(6) Nakon pozitivne ocjene izvještaja Komisije o prihvatljivosti plan, Ministar najkasnije u roku od 60 dana odobrava Plan.

(7) Naknadu za rad Komisije iz stava 1. ovog člana dužan je snositi operator pogona i postrojena.

Član 6.

Registar o pogonima, postrojenjima i zagađivanjima sadrži odobreni Plan iz člana 3. stav 1. ovog Pravilnika.

**V - NAKNADE I OSTALI TROŠKOVI**

Član 7.

(1) Zaključkom ovlaštenog lica utvrđuje se iznos naknada za članove Komisije koji obavljaju kontrolu podataka i ocjenu mjera i aktivnosti utvrđenih u Planu.

(2) Naknada iz stava 1. ovog člana obuhvaćaju naknadu za rad stručnjaka i ostale troškove postupka.

(3) Ostali troškovi postupka obuhvaćaju troškove prevoza, dnevnica i smještaja.

(4) Naknada za rad stručnjaka iznosi 15 % prosječne mjesečne neto plaće, po zaposlenom, ostvarene na nivou Federacije Bosne i Hercegovine za posljednje tromjesečje za jedan norma-dan rada na kontroli podataka i ocjeni Plana po pojedincu.

(5) Broj norma-dana i iznos naknade iz stava 4. ovog člana utvrđuje se Zaključkom ovlaštenog lica.

Član 8.

Podnosilac zahtjeva dužan je izmiriti troškove postupka, tako što će naknadu iz člana 7. stav 2. i 3. uplatiti na depozitni račun Bosansko-podrinjskog kantona Goražde.

**VI - PRELAZNE I ZAVRŠNE ODREDBE**

Član 9.

(1) Ministarstvo može izdati okolinsku dozvolu za novu tehničku jedinicu koja se namjerava graditi na lokaciji postojećih pogona i postrojenja, ako se radi o tehničko-tehnološkoj cjelini koja se može samostalno koristiti, prije podnošenja Plana uz obavezu operatera pogona i postrojenja da novi program integralno tretira u Planu.

(2) Okolinska dozvola iz stava 1. ovog člana važi do izdavanja okolinske dozvole za pogone i postrojenja u cjelini, u skladu sa odobrenim Planom.

Član 10.

Ovaj Pravilnik stupa na snagu danom donošenja, a naknadno će biti objavljen u „Službenim novinama Bosansko-podrinjskog kantona Goražde“.

**BOSANSKO-PODRINJSKI KANTON M I N I S T A R**

**GORAŽDE**

**Ministarstvo za urbanizam, prostorno** Božidar Semiz, dipl.ing.arh.

**uređenje i zaštitu okoline**

Broj: 09-23-521/11

Goražde,23.12.2011. godine